திருவனந்தபுரம் வி. சுரேந்திரன்

திருவனந்தபுரம் வி. சுரேந்திரன் (Trivandrum V. Surendran) என்பவர் கேரளத்தைச் சேர்ந்த ஒரு மிருதங்க இசைக் கலைஞர் ஆவார். இவர் சங்கீத நாடக அகாதமி விருது, கேரள சங்கீத நாடக அகாதமி கூட்டாளர், கேரள சங்கீத நாடக அகாதமி விருது, சென்னை மியூசிக் அகாதமி விருது உள்ளிட்ட பல விருதுகளைப் பெற்றுள்ளார்.

 வாழ்க்கை வரலாறு 
வி. சுரேந்திரன் 1942 ஆகத்து 14 அன்று கேரளத்தின் திருவனந்தபுரத்தில் பிறந்தார்.  திருவனந்தபுரத்தின் எடப்பழஞ்சியைச் சேர்ந்த இவர், தன் மாமா பி. கங்காதரன் நாயரிடமிருந்து இசைக் கருவிகளை வாசிக்க  கற்றுக்கொண்டார்.  சுரேந்திரன்  திருவனந்தபுரத்தில் உள்ள சுவாதி திருநாள் இசைக் கல்லூரியில் சேர்ந்து 1959 ஆம் ஆண்டு பட்டம் பெற்றார்.  1962 இல் அங்கேயே கணபூஷணம் படிப்பை முடித்தார்.  பிரபல மிருதங்கக் கலைஞர் மாவேலிக்கரை வேலுக்குட்டி நாயரிடம் நான்கு ஆண்டுகள் மிருதங்கம் பயின்ற பிறகு, இந்திய அரசின் பண்பாட்டு அமைச்சகத்தின் உதவித்தொகையுடன் குருகுல கல்வி முறையில் பாலக்காட்டு மணி ஐயரின் சீடரானார்.  இவரது குரு மணி ஐயர் தான் இவருக்கு திருவனந்தபுரம் வி. சுரேந்திரன் என்ற பெயரைச் சூட்டினார். 

இவர் படித்த சுவாதி திருநாள் இசைக் கல்லூரியிலேயே 1970 ஆம் ஆண்டு ஆசிரியரானார்.  1974 ஆம் ஆண்டு, தனது 28 வயதில், கோழிக்கோடு அனைத்திந்திய வானொலியின் இசைத் துறையில் இசைக் கலைஞராகச் சேர்ந்து, முப்பது ஆண்டுகள் பணியாற்றினார்.  இந்தியாவிலும் வெளிநாட்டிலும் மிருதங்கம் குறித்த பல பயிலரங்குகளை நடத்தியுள்ளார்.

 தனிப்பட்ட வாழ்க்கை 
சுரேந்திரன் தன் மனைவி கே.சுசீலாவுடன் எடப்பழஞ்சி விவேகானந்தா நகர் துவானியில் வசித்து வருகிறார்.  இவரின் இரண்டு மகன்களில், சந்தீப் மிருதங்கத்திலும், சங்கர் வயலினிலும் வல்லவர்கள். 

 இசை வாழ்க்கை 
இவர் தஞ்சாவூர் பாணி மிருதங்கக் கலையின் முன்னோடிகளில் ஒருவர். 

1981 ஆம் ஆண்டில், சுரேந்திரன் திருவனந்தபுரம் அனைத்திந்திய வானொலியில் இசைக் கலைஞராக நியமிக்கப்பட்டார். அங்கு நவராத்திரி மண்டப இசை விழாவில் பல முக்கிய இசைக்கலைஞர்களுடன் மிருதங்கம் வாசிக்கும் வாய்ப்பைப் பெற்றார்.  செம்பை வைத்தியநாத பாகவதர், கே. வி. நாராயணசுவாமி, எஸ். பாலசந்தர், கொ. சி. நாராயணசாமி போன்ற பல பிரபல வாத்தியக் கலைஞர்களுடன் இணைந்து இவர் இசை நிகழ்ச்சிகளை நடத்தியுள்ளார். 

 விருதுகளும் கௌரவங்களும் 
சுரேந்திரன் கேரள சங்கீத நாடக அகாதமி விருது, சென்னை மியூசிக் அகாடமி விருது, நவரச சங்கீத சபா விருது, சங்கீத பாரத புரஸ்காரம், மிருதங்க வாத்யரத்னம் விருது, மதுரை சங்கீத சபையின் லயவத்யவிஷாரத் விருது உள்ளிட்ட பல விருதுகளைப் பெற்றுள்ளார்.  இவர் 2022 நவம்பரில் ஸ்ரீ குருவாயூரப்பன் செம்பை புரஸ்காரம் பெற்றார்.  2019 இல் கர்நாடக இசைக்கருவி மிருதங்கத்திற்கான சங்கீத நாடக அகாடமி விருதையும்,   கேரள சங்கீத நாடக அகாடமி பெல்லோஷிப்பையும்  பெற்றார். 

 மேற்கோள்கள் 

பகுப்பு:வாழும் மக்கள்
பகுப்பு:1942 பிறப்புகள்
பகுப்பு:கேரள சங்கீத நாடக அகாதமி விருது பெற்றவர்கள்
பகுப்பு:கேரள சங்கீத நாடக அகாதமி கூட்டாளர் விருது பெற்றவர்கள்
பகுப்பு:சங்கீத நாடக அகாதமி விருது பெற்றவர்கள்
பகுப்பு:கருநாடக இசைக்கருவிக் கலைஞர்கள்
பகுப்பு:மிருதங்கக் கலைஞர்கள்
பகுப்பு:Articles with hCards
பகுப்பு:குறுகிய விளக்கமுடைய கட்டுரை
பகுப்பு:ஊர்ப் பெயரால் அறியப்படும் மக்கள்